«Natteravn» har flere betydninger.
Denne artikkelen omhandler organisasjonene i natteravnbevegelsen.  For stiftelsen Natteravnene, se Stiftelsen Natteravnene.

**Natteravnene** er navn på flere norske, frivillige organisasjoner hvor voksne, edru mennesker i organisert form vandrer i by- og bydelsgater hovedsakelig på kvelds- og nattetid i helgene. Natteravnenes oppgave er å være synlige og tilgjengelige for publikum bygget på ideen om at dette i seg selv virker dempende på vold og skadeverk. De skal også bistå personer som av en eller annen grunn ikke er i stand til å ta vare på seg selv på kortsiktig basis. Dette skjer ved at Natteravnene formidler kontakt til det offentlige hjelpeapparatet.

Natteravnene skal ikke fungere som borgervern eller et «b-politi», og kan ikke utøve noen form for myndighet. Hovedformålet er å være synlig i gatene, noe som anses å være forebyggende i seg selv. De skal ikke selv gripe inn i voldssituasjoner eller drive behandling, men videreformidler kontakt til det offentlige hjelpeapparatet. De skal likevel bistå personer som ikke klarer å ta vare på seg selv.

Det finnes også flere avdelinger med MC-Ravner, hvor de frivillige kjører motorsykler og har større mobilitet og rekkevidde.

Bakgrunn
--------

Natteravnene ble startet som et prosjekt i regi av Oslo politikammer i 1990. Prosjektet var inspirert av «Nattuglorna»-prosjektet i Karlstad i Sverige. I 1990 ble prosjektet omdannet til den frivillige organisasjonen Natteravnene.

Alle natteravngruppene arbeider mot felles mål:

* gjøre stedet eller byen til et tryggere sted
* dempe rus- og voldsproblemer
* utvikle en naturlig kontakt mellom unge og edru voksne
* bevisstgjøre innbyggerne om at det er naturlig å melde fra om straffbare handlinger
* utvikle tverrkulturell forståelse om samhørighet
* bevisstgjøre innbyggerne om at alle må ta ansvar for samfunnet vi lever i

### Splittelse

På midten av 1990-tallet ble forsikringskontoret Vesta hovedsponsor og tok på seg rollen som sekretariat, avtalen varte til år 2000. Samtidig ble Natteravnrådet opprettet. Det ble opprettet flere natteravngrupper i hele Norge. Få år senere ble det brudd mellom den frivillige organisasjonen Natteravnene og Vesta krevde i 1998 å ta over logoen, merkenavnet og domenet på internett. Natteravnene avslo og eier navnet Natteravnene som de mønsterbeskyttet i 1993. Bruddet var et faktum i 2000 og ble inngått en avtale, men forholdet mellom Oslo og de andre natteravnene var endret og etter dette var det to organisasjoner med forskjellige logoer. En frivillig organisasjon uten noen økonomisk hovedsponsor og en stiftelse med Vesta som hovedsponsor. Stiftelsen Natteravnene er en selvstendig stiftelse etablert i 2005 ved gavebrev på to millioner kroner fra tidligere Vesta Forsikring, nå Tryg Forsikring.

Organisasjonen Natteravnene
---------------------------

I 2019 hadde Natteravnene i Oslo totalt 259 oppmøter i Oslo sentrum og hadde rundt 40 grupper.

 

Natteravnenes virksomhet i tillegg til grupper i andre deler av landet er særlig utbredt i Oslo og Akershus. 

Odin er en av bilene til Natteravnene i Oslo sentrum.
Natteravner forbereder seg til vandring på Tryvann under russefeiringen i 2011.
Det hender også at Natteravnene er ute på dagtid.
### Vandringer

Vandringene er organisert slik at det er en eller to vandringsansvarlige som har ansvaret under hver vandring. Disse deler vandrerne inn i grupper på 3-5 personer, og har ansvaret for kontakten med politi og andre instanser. Hver gruppe har en erfaren vandrer som gruppeleder, som har ansvaret for sin gruppe under vandring.

Under vandring har alle på seg en gul refleksvest med Natteravnenes logo på.

I Oslo sentrum har gruppene med seg førstehjelpsutstyr, og det er vanlig at gruppelederne er kurset i førstehjelp. Natteravnene disponerer også biler, som blant annet brukes til transport til legevakten eller hjemkjøring ved behov.

Vandringene i Oslo sentrum krever ikke påmelding på forhånd, men fungerer som et drop-in-system. Vandrerne reiser gratis med kollektivtransport i Oslo.

I tillegg til nattlige vandringer i helgene, bistår Natteravnene også på andre arrangementer. Under Norway Cup vandrer Natteravnene på sletta på dagtid, og på natten har de bilpatruljer som kjører rundt til de ulike overnattingsstedene. Natteravnene bistår også under russearrangementer, for eksempel russetreff på Tryvann i Oslo.

Natteravnenes logo av en fugl i siluett på blå bakgrunn er, til tross for organiasjonens navn, ikke en nattravn, men kråkefuglen ravn.

### Jentetaxi

Sommeren 2012 startet et prøveprosjekt med gratis taxi for jenter i Oslo og Bergen i helgene, kalt "Jentetaxi". Bakgrunnen for tilbudet var stadige overfallsvoldtekter, og et ønske om å forebygge disse. Jentetaxi kunne i utgangspunktet ikke bestilles direkte, men Natteravnene hadde direkte kontakt med sjåførene, og hadde derfor mulighet til å ta kontakt ved behov for transport.

Vinteren 2012 startet prosjektet opp igjen i Oslo etter en pause, og denne gang med to biler. Natteravnene var også denne gang i direkte kontakt med sjåførene, og kunne kontakte dem ved behov.

### Magasinet Gatelangs

Magasinet Gatelangs utgis av Natteravnene fire ganger i året.
Natteravnene gir ut magasinet Gatelangs, som kommer ut fire ganger i året. Bladet inneholder reportasjer, intervjuer og andre tekster om ulike tema, som forandrer seg for hver utgivelse. Det ble først lansert i 2002 under navnet «Respekt».

Bladet kan bestilles i papirform, men kan også lastes ned i elektronisk form på Natteravnenes nettsted.

Stiftelsen Natteravnene
-----------------------

Stiftelsen Natteravnene ble etablert i 1995. Stiftelsen Natteravnene driver virksomhet over hele landet.

Det var i 2021 over 250 natteravngrupper i Norge og leder for natteravnrådet var Kristin Stige Østevold fra Bergen. Tryg brukte litt over ett årsverk på å bistå natteravnene med sekretariatsarbeid og administrasjon av det nasjonale styringsorganet Natteravnrådet.

En av de største natteravngruppene er i Rådal i Bergen som i 2019 hadde 1600 natteravner som vandret for dem.

### Natteravndagen

Natteravndagen feires av natteravn-bevegelsen i Norge, Sverige, Danmark, Færøyene og på Grønland.[] Som regel velges den første lørdag i september måned. Hensikten er å informere og rekruttere nye frivillige gjennom å være synlig på dagtid på sentrale steder i natteravn-gruppens område. Dagen er en mulighet for natteravnene å vise seg fram for befolkningen på sitt sted på dagtid. De viser jo seg vanligvis bare på kveld og natt, da de fleste holder seg inne.

* Feiring av nordisk natteravndag med stand i Nordre gate i Trondheim september 2016Feiring av nordisk natteravndag med stand i Nordre gate i Trondheim september 2016
* 
* MC-ravner er med på feiringen av natteravndagen i Trondheims gågateMC-ravner er med på feiringen av natteravndagen i Trondheims gågate
* Feiring i 2015Feiring i 2015

Nordisk natteravndag ble feiret første gang i Norge var i Oslo i 2003 etter at to representanter fra natteravnene i Oslo hadde vært på besøk til natteravnene i København under deres feiring av en natteravndag. Året etter ble dagen også feiret i Trondheim og flere andre byer i Norge. Svenske natteravner har blitt med på feiringen og sendte i 2017 for første gang svenske natteravner til nabolandene for å feire dagen. Skånske natteravner dro til Roskilde i Danmark og Natteravner fra Østersund gjestet natteravnene i Trondheim.

Natteravnene i Danmark
----------------------

Også Danmark har sine Natteravner, som i 2003 hadde ca. 140 lokallag.

Referanser
----------

1. 1 2  «Natteravnenes formål». Arkivert fra originalen 4. desember 2011. Besøkt 17. desember 2011.
2. ↑  «Nøkkelopplysninger fra Enhetsregisteret om Natteravnene». Brønnøysundregistrene. Besøkt 10. mars 2022.
3. 1 2 3 4 5 6 7 8 9  Syed Ali Shahbaz Akhtar og Erlend Frafjord (16. januar 2021). «Bedrifter raser mot Natteravner: Mener de kan ha lurt til seg millioner». *NRK*. Besøkt 16. januar 2021.
4. ↑  «Historikk». Natteravnene. Arkivert fra originalen 18. februar 2013. Besøkt 1. august 2012.
5. ↑  Thomas Olsen (4. april 2008). «Full splittelse blant Natteravnene». Aftenposten. Besøkt 17. desember 2011.
6. ↑  «Natteravnstiftelsen | Tryg Forsikring». *www.tryg.no*. Besøkt 19. august 2022.
7. ↑  Natteravnene. «Grupper». Arkivert fra originalen 4. desember 2011. Besøkt 17. desember 2011.
8. 1 2 3 4 5  «Å 'ravne'». Arkivert fra originalen 14. november 2011. Besøkt 18. desember 2011.
9. ↑  «Rosa bil med løsvipper kjører jenter gratis i sommer». Besøkt 3. desember 2012.
10. ↑  «Jentetaxien er tilbake». Arkivert fra originalen 23. februar 2013. Besøkt 3. desember 2012.
11. ↑  «Magasinet Gatelangs». Natteravnene. Arkivert fra originalen 4. mars 2014. Besøkt 1. august 2012.
12. ↑  «Tidligere utgaver». Natteravnene. Arkivert fra originalen 4. mars 2014. Besøkt 1. august 2012.
13. ↑  «Nøkkelopplysninger fra Enhetsregisteret om Stiftelsen Natteravnene». Brønnøysundregistrene. Besøkt 10. mars 2022.
14. ↑  «Gruppene». Arkivert fra originalen 15. desember 2011. Besøkt 17. desember 2011.
15. ↑  «Logg inn eller registrer deg for å se innholdet». *www.facebook.com*. Besøkt 1. september 2017.
16. ↑  «Sikkerhetssjekk er påkrevet». *www.facebook.com*. Besøkt 1. september 2017.
17. ↑  «Nordisk nattvandrardag». *nattvandring.nu* **(svensk)**. Arkivert fra originalen 1. september 2017. Besøkt 1. september 2017.
18. ↑  «Last-minute save of the Night Owls». Arkivert fra originalen 17. juli 2007. Besøkt 17. desember 2011.

Eksterne lenker
---------------

* Offisielt nettsted Rediger på Wikidata

* (en) Natteravnene – kategori av bilder, video eller lyd på Commons Rediger på Wikidata
* Natteravnene på Twitter

|  |  |
| --- | --- |
| Oppslagsverk/autoritetsdata | VIAF **·** Brønnøysundregistrene
 |